runetrust/blame-folketinget-dk huggingface dataset:
Knud Erik Kirkegaard (KF), 1998-06-24:
Nej, det var begivenhederne i foråret 1993, hvor Nyrupregeringen tvang en elendig løsning på bankkrisen ned i halsen på færingerne på uhørt brutal vis, som det lyslevende er beskrevet i den rapport, der efterfølgende blev udfærdiget om sagen.
Thomas Jensen (S), 2015-04-28:
Jeg vil bare gerne bede hr. Nikolaj Villumsen bekræfte her i dag, at det, der er sket i EU indtil nu, er, at der har været en stor høring, at man har taget civilsamfundets bekymringer alvorligt, og at man, som ministeren sagde i sin tale, har pinpointet nogle områder, som man skal have klart defineret og præciseret i den aftale, man skal indgå med USA, for netop at sikre, at ISDS ikke er noget, der kommer til at fratage nationalstaterne og EU retten til at regulere; der er også andre ting, det skal imødekomme.
Peter Skaarup (DF), 2001-06-01:
Så vil jeg godt sige, at er der nogen internationale konventioner, der står til hinder for, at vi kan gennemføre det synspunkt, at begår man kriminalitet som asylansøger, så skal man udvises, så må Danmark tage en sag omkring sådanne konventioner, så må vi gå i kødet på de konventioner og sige: De er ikke rimelige, de er ikke moderne, de er ikke retfærdige; de diskriminerer den danske befolkning på grov vis. Det må være vores synspunkt her i Danmark, og det vil jeg godt opfordre indenrigsministeren, som af nogle bliver betragtet som i hvert fald lidt hårdere end det sødsuppeflertal, der er herinde på Christiansborg, og som er ligeglad med de her ting, til at komme med noget klar tale her og sige: Vi vil fra dansk side ikke finde os i, at man skal foretage behandlinger af ansøgninger, der kommer fra personer, der har begået vold og voldtægt her på dansk område.
Ida Auken (S), 2013-10-31:
Så der tror jeg, det må være en god balance her i Folketingssalen, at hvis man gerne vil have, at ens ordfører, som man sender i byen for sig selv, bliver behandlet ordentligt, skal man måske også sende vedkommende af sted med lidt mere balancerede udsagn, sådan at vi får en god debat med hinanden.
Brigitte Klintskov Jerkel (KF), 2019-04-25:
Danmarks Evalueringsinstitut lavede sidste år en undersøgelse af børns og unges brug af fritidstilbud, og den undersøgelse viste, at både forældre og ledere gav udtryk for, at børnene var glade for at komme i fritids- og klubtilbuddet, at de var trygge ved de voksne, at de havde venner, og at de havde tid, som de selv rådede over, imens de var i fritids- og klubtilbuddet.
Liv Holm Andersen (RV), 2012-04-13:
Og sidst, men ikke mindst gives kommunalbestyrelsen, hvilket der også er blevet redegjort for af den tidligere ordfører, i særlige sager adgang til forældremyndighedens bolig, når der er tale om, at det er nødvendigt for at afgøre, om et barn lider alvorlig skade, eller når forældremyndigheden bevidst modarbejder en vurdering.
Jette Gottlieb (EL), 1999-11-02:
Jeg tror, at hr. Svend Erik Hovmand overser, at hans projekt sådan set bare er at rykke den grænse længere østpå, for det, han ikke lægger op til, er jo en inddragelse af den del af Europa, der hedder Rusland, Ukraine og Hviderusland i hele den diskussion, og det er jo en af grundene til, at når vi snakker fælles europæiske diskussioner, så snakker vi mellemstatsligt samarbejde, og så bruger vi OSCE som en af de organiseringer, som har mulighed for at have et fælles europæisk indhold. Den mulighed ligger ikke i EU-systemet, fordi EU-systemet jo også lægger op til nogle overstatslige betragtninger, som gør, at når man giver mulighed for optagelse af nye lande, ja, så er det på det eksisterende EU's betingelser. Men alt det fører jo til en meget lang EU-debat, og det var vel ikke meningen med denne her debat.
Aaja Chemnitz (IA), 2025-06-03:
Der er også forskellige holdninger til det, og jeg vil sige, at jeg synes, det er rigtig, rigtig positivt, at Grønland går i gang med at kigge på en investeringsscreeningsmekanisme, hvor man ligesom ser på, hvad det er for nogle investeringer, der kommer, og hvad det er for nogle interesser, der ligesom kommer med det, netop fordi vi jo f.eks. i Afrika har set, at der har været rigtig dårlige eksempler på det.
Karina Sørensen (DF), 2004-02-20:
Det kan således undre, at Tjekkiet og Slovakiet fortsat nægter uden forbehold at anerkende Liechtenstein som en suveræn stat. Dansk Folkeparti er imidlertid naturligvis tilhænger af EØS-aftalen, og at den bliver ændret, så den er tilpasset et nyt udvidet EU, og med baggrund heri skal jeg meddele, at Dansk Folkeparti stemmer for udenrigsministerens forslag.
Nick Zimmermann (DF), 2026-01-15:
Så det skal vi da helt klart være opmærksomme på, og jeg er ligesom ordføreren og modsat den tidligere beskæftigelsesminister, som jo overhovedet ikke ville genåbne og revurdere de her sager, enormt glad for, at det nu endelig efter et massivt pres alligevel er lykkedes at få det gennemført.
Karin Nødgaard (DF), 2010-02-02:
Det viser sig jo bare, at det ikke er så ligetil, og det håber jeg selvfølgelig også at forslagsstillerne har prøvet at finde ud af, ikke kun forud for i dag, men selvfølgelig også efter den debat og de oplysninger, som vi har fået fra skatteministeren her i dag.
Niels Helveg Petersen (RV), 2011-03-18:
Det er ikke nogen garanti for, at alt går godt, det er ikke nogen garanti for et godt resultat, men det er den bedste garanti, vi har, for, at også Libyen kan bevæge sig fremad mod politiske reformer, der skaber et sikkert og godt grundlag for den libyske befolkning.
Lars Løkke Rasmussen (V), 2002-04-17:
Det er vi meget enige i, og det vil kunne få effekt pr. 1. januar 2004, og derfor er det klart, som jeg også sagde i mit første indlæg for snart nogle timer siden, at problemstillingen med de særlig vanskeligt stillede kommuner også må være en integreret del af den forhandling, vi skal ud i med de kommunale organisationer.
Søren Søndergaard (EL), 2004-04-13:
Jeg vil bare høre, om udenrigsministeren fuldstændig kan afvise, at den nuværende resolution er svækket i forhold til den resolution, der ligger fra den 31. marts, og i den forbindelse om udenrigsministeren måske så kunne oplyse, hvad det er for nogle ting, som er taget ud, som altså ikke har nogen betydning for styrken.
Jette Gottlieb (EL), 2021-03-12:
Men det, jeg spørger om, er, om det ikke ville være klogt at skaffe sig den indsigt, der skal danne grundlaget for de forhandlinger og drøftelser, som vi så skal have efter sommerferien, og den indsigt får man gennem en udvidelse af det statistiske grundlag, for hvor får man den ellers fra?
Claus Hjort Frederiksen (V), 2002-05-13:
Der er faktisk mange virksomheder, som gør det rigtigt godt, f.eks. Danisco Sugar i Assens, som ved at fokusere på sikkerhed på medarbejderniveau har halveret antallet af arbejdsulykker og mindsket antallet af fraværsdage til en tredjedel i løbet af 5 år.
Mette Gjerskov (S), 2006-05-03:
Der skal ske noget naturgenopretning og -pleje, og derfor foreslår vi altså at finansiere genopretningen ved at tage 20 pct. af den direkte landbrugsstøtte – altså den hektarstøtte, landmændene får for bare at eje jorden – og overføre den til naturgenopretning.
Margrete Auken (SF), 2000-05-16:
Så er spørgsmålet, om vi kan blive enige om det, og der kan jo hos nogle, men jo interessant nok ikke hos Frihed 2000 i det her forslag, være en forestilling om, at hvor der handles, der spildes der, og derfor må man tage et vist spild, men det mener jeg ikke er ministerens holdning, og det er altså heller ikke forslagsstillernes holdning, så vidt jeg kunne se.
Jane Heitmann (V), 2018-11-23:
Jeg er liberal – her banker et blåt hjerte – og jeg er så liberal, at selv om jeg aldrig selv kunne drømme om at lade nogen skære i mine børn uden en medicinsk begrundelse, kan jeg sagtens rumme, at der er trossamfund, f.eks. det jødiske eller muslimske, hvor det er en vigtig identitetsmarkør at omskære deres drengebørn.
Pia Gjellerup (S), 2005-06-16:
Men jeg synes stadig, at hr. Leif Mikkelsen er i en situation, hvor han kræver fuldstændig klarhed fra alle andre partier som tilslutning til hr. Leif Mikkelsens synspunkt, mens han overhovedet ikke har anden kommentar til de indvendinger, der er fra hans egne partifæller, end at der bare med sådan en let venstre hånd bliver henvist til, at der er højt til loftet i Venstre.
Morten Helveg Petersen (RV), 2006-11-16:
Man kan vælge at sige, at vi skal have hele pakken, altså de flest mulige fly; man kan vælge at sige, at vi skal have færre eller billigere fly for eventuelt at kunne investere i andre kapaciteter, og man kan også vælge at sige, at vi slet ikke skal have kampfly i det danske forsvar i fremtiden.
Morten Østergaard (RV), 2017-01-17:
Jeg tror sådan set, at jeg langt hen ad vejen deler statsministerens analyse af, hvad der skal til, hvis vi vil tage vores skæbne i vores egne hænder og have ambitioner om at efterlade et bedre samfund til vores børn og børnebørn og række ud efter de muligheder, som også ligger i alle de forandringer, der foregår.
Christian Friis Bach (RV), 2023-11-14:
Vi har nok den vurdering, at man jo beskytter ytringsfriheden, herunder stærk kritik af religion, når der er tale om et emne af offentlig interesse, og hvis ytringerne ikke kan karakteriseres som blasfemiske eller unødigt krænkende eller sårende, og det vil selvfølgelig være op til en fortolkning.
Ole Sohn (SF), 2004-06-03:
Jeg kan forstå, at Socialdemokratiet ligesom SF er meget bekymret over servicedirektivet, men alligevel prøver man at se, om man kan lave et eller andet kompromis med den liberale regering, som er meget begejstret for forslaget, og derfor vil jeg gerne spørge hr. Frank Jensen: Er det ikke bekymrende, at servicedirektivet bygger på et helt grundlæggende nyt princip, nemlig at oprindelseslandets regler skal være gældende, uanset hvor i EU man arbejder, i modsætning til det gode princip, som gælder i dag, hvor det er værtslandets regler, der er gældende?
Camilla Fabricius (S), 2019-11-26:
Aftalepartierne var enige om, at den procedure, der var for indsamlingen, skulle ændres, så proceduren ikke længere kunne omgås i strid med reglerne, og aftalepartierne har også lagt vægt på, at proceduren for indsamling af vælgererklæringer bliver mere brugervenlig, både for vælgerne og partierne.
Christian Rabjerg Madsen (S), 2021-12-22:
Det betyder ikke, at der ikke er områder, hvor vi har udfordringer, og så sent som i dag, da jeg var ved at børste tænder og gøre mig klar til dagens dont, kom der i radioavisen en beskrivelse af det nødberedskab, som man har nogle steder i kommunerne som en konsekvens bl.a. af corona.
Arne Melchior (CD), 1998-06-26:
Det er årsagen til, at CD trods en række betænkeligheder stemmer for disse lovforslag, og at vi stemmer for, beder om og henstiller, så indtrængende vi kan, om, at vi i nogle år frem kan samarbejde på en tillidsfuld måde om disse ting i stedet for at sætte nogle medmennesker i vanskelige situationer i deres liv og dagligdag og sætte deres skæbne på spil og i turbulens igen og igen.
Lone Dybkjær (RV), 2005-04-26:
Jeg er helt overbevist om, at det er et udtryk for et kultursyn, når 70 pct. af mændene i Thailand går til prostituerede, når 40 pct. af spanierne går til prostituerede, og det er også derfor, at der er en voldsom indsats fra den nuværende regerings side.
Ina Strøjer-Schmidt (SF), 2021-03-23:
Men sådan er det jo desværre ikke, og derfor er det vigtigt, at regeringen gør alt, hvad der står i dens magt, i forhandlingerne om DSA'en – nu håber jeg, at ministeren lytter, for det er netop ikke det, ministeren har lagt op til – så onlineplatformene står til ansvar for de produkter, der sælges fra deres platforme.
Villum Christensen (LA), 2016-10-13:
Jeg er ikke forsvarsordfører, men som mangeårigt medlem af Nordisk Råd finder jeg det både opløftende og i virkeligheden også informativt at få en status på det vigtige arbejde, der pågår de nordiske lande imellem, også på det forsvarsmæssige og beredskabsmæssige område.
Mattias Tesfaye (S), 2025-01-29:
Og i og med at mange skoler har forkortet skoledagen og dermed bruger ressourcerne i skolen, tror jeg snarere, effekten af den nye lovgivning vil være, at vi vil se, at der vil være nogle steder, hvor man lokalt beslutter sig for at sige: Vi vil egentlig hellere have, at ressourcerne bruges i sfo'en.
Søren Krarup (DF), 2004-12-03:
Jeg vil sige, at vi meget bevidst ville undgå at være medlem, fordi vi ville understrege, at denne forening, der netop har en interesse i at herske over folkekirken – jeg beklager, men jeg aner en magtbevidsthed i den – ønsker vi ikke at være medlem af, og jeg siger, at vi i virkeligheden er repræsentative for de fleste menighedsrådsmedlemmer.
Hans Andersen (V), 2018-04-12:
Og hvem ved, måske er det i dag, at vi i debatten kan få et klart svar fra Socialdemokratiet på, om de vil afskaffe kontanthjælpsloftet, når de nu her hele formiddagen har tordnet imod det – altså et svar, der ikke er pakket ind i ydelseskommissioner eller anden udenomssnak.
Sofie Carsten Nielsen (RV), 2020-09-08:
Jeg er enig med ordføreren i, at der ikke er nogen initiativer til at bringe mennesker i beskæftigelse, men der er forhåbentlig initiativer, vi kan sætte i gang, og det kommer vi i den grad til at arbejde for, når finansloven bliver til virkelighed, for det er jo et forslag til finanslov fra regeringen.
Rasmus Stoklund (S), 2020-01-17:
Her havde man på baggrund af en ret alvorlig kriminalitet i forvejen en betinget udvisning, men man blev alligevel ikke udvist, da man begik ny alvorlig kriminalitet, hvilket for mig fuldstændig er ufatteligt, for så er en betinget udvisning jo ingenting værd.
Pernille Frahm (SF), 2010-02-02:
Den anden ting er, at hvis vi så nu, hvor ordføreren bare afviser hele molevitten, i stedet for laver en aftale om, at Venstre går konstruktivt ind i udvalgsbehandlingen, så vi ved andenbehandlingen kan få et fælles forslag ud af det her, er det så ikke et godt tilbud?
Karina Lorentzen Dehnhardt (SF), 2021-04-20:
De Konservative har jo haft justitsministerposten, før den nuværende justitsminister havde den, og det har i hvert fald været en medvirkende faktor i forhold til de mange store problemer, som kriminalforsorgen står i på nuværende tidspunkt, fordi der ikke er blevet grebet ind.
Eva Flyvholm (EL), 2019-12-19:
Men med hensyn til den her erfaringsopsamling vil jeg sige, at det jo er fint, at der kommer en orientering i Nævnet, men fra vores perspektiv handler det jo også om, at man så vidt muligt også skal have en offentlig læringskurve, altså en drøftelse i Folketinget og også en drøftelse i befolkningen om, hvad vi har lært af de her krige, hvordan vi kommer videre, og hvordan man undgår at begå fejl i fremtiden.
Elsebeth Gerner Nielsen (RV), 1999-05-25:
fra Venstre om, hvordan vi kunne udnytte de 100 lokalradiosendemuligheder, vi har for nuværende, og som ikke udnyttes, men som de lokale radio- og tv-nævn udmærket kunne vælge at udnytte, hvis der vel at mærke var nogen, der efterspurgte en sendemulighed
Morten Messerschmidt (DF), 2023-02-28:
At I så tilmed gør det uden nogen involvering af den væsentlige institution, nemlig i kirken, som endda har gjort gældende, at det her strider imod selve bekendelsesgrundlaget, gør ikke synden mindre, og det er det, der er baggrunden for, at vi i Dansk Folkeparti og heldigvis med andre partier også har insisteret på, at vi, men først og fremmest I skal være til stede i dag, altså fordi jeres navne skal lyse i danmarkshistorien for det svigt, det er at gribe ind i danske traditioner, i den danske kultur, i de minder, som om 10 år og 20 år vil gøre, at børn og unge vil sige: Hvad var store bededag for en størrelse?
Mette Frederiksen (S), 2020-11-10:
Jeg vil gerne have lov til at takke for spørgsmålet og tilkendegive, at vi nemlig har et meget, meget tæt samarbejde om håndteringen af covid-19 i og på tværs af rigsfællesskabet, og vi er jo fuldt opmærksomme på de sårbarheder, der er, ikke mindst i yderområderne af rigsfællesskabet, og det samarbejde har vi behov for at fortsætte.
Lene Espersen (KF), 2003-05-05:
Men jeg vil meget gerne som foreslået af Retsudvalgets formand, fru Anne Baastrup, medvirke til en teknisk gennemgang af lovforslaget, gerne så hurtigt som muligt, herunder også belyse konsekvenserne bedre, så Folketinget føler, at forslaget trods alt har fået den behandling, som forslaget fortjener.
Keld Albrechtsen (EL), 2004-03-12:
Det, jeg bare sagde, var, at hvis det kommer dertil, at et flertal i det danske Folketing gennem en konkret lovgivning giver tilladelse til, at der dyrkes gmo under de nuværende vilkår på danske marker med de godkendte eller ansøgte produkter, der ligger i EU, så bør den danske befolkning have lejlighed til at tage stilling til, om det konkret skal foregå.
Lars Boje Mathiesen (NB), 2020-02-06:
Så med den her hyldest af nogle organisationer frem for andre er man jo gået ind og har taget et specifikt valg og sagt, at de her organisationer åbenbart er vigtigere end andre, og derfor spørger jeg ordføreren: Hvorfor er det, at ordføreren mener, at de her er vigtigere end andre, og synes ordføreren, at det er okay, at man via flagning politiserer?
Mai Villadsen (EL), 2026-02-03:
Når folkeskolen fungerer, styrker den altså både den enkelte, men også sammenhængskraften i vores samfund, og derfor er folkeskolen heller ikke bare en skole, det er fundamentet for et mere lige, oplyst og demokratisk samfund, fundamentet for vores danske samfund, og folkeskolen er i mine øjne velfærdssamfundets største styrke.
Kim Mortensen (S), 2006-01-25:
Det var sådan set bare, at jeg syntes, at statsministeren måske skulle gøre sig den ulejlighed at undersøge, hvor mange af de høringssvar, som kom ind i forbindelse med debatten omkring den søfartspolitiske redegørelse, der pegede på, at der skulle ske lukning af uddannelsesinstitutioner, henholdsvis lukning af de maritime uddannelser i Esbjerg og på Fanø, sådan at man havde haft en mulighed for at få en viden om, at det var den vej, det gik.
Line Barfod (EL), 2008-01-11:
Jeg håber meget, at man ved fordelingen af midler på finanslovene de kommende år, både til politi, kriminalforsorg, Domstolsstyrelsen osv., vil sikre, at der løbende vil være de fornødne ressourcer i Grønland til at sikre uddannelse og efteruddannelse af de mange, der skal gøre en indsats på området, og sikre, at der er penge til en ordentlig løn, så folk kan tiltrækkes til både retsvæsen og kriminalforsorg og i det hele taget til at virke i det grønlandske retsvæsen.
Jacob Buksti (S), 1997-10-09:
Og det er præcis det, der er forskellen i forhold til det, regeringen anviser, for som den tidligere overvismand Claus Vastrup siger, så kan man ikke det med regeringens model. Derfor mangler vi at få at vide fra hr. Anders Fogh Rasmussen, hvordan Venstre vil sikre den effekt i forhold til dansk økonomi.
Per Clausen (EL), 2006-03-28:
Men jeg tror, at hvis man vil sikre, at der kommer folk i beskæftigelse i Danmark, handler det om at beslutte sig for en udviklingsretning, hvor vi f.eks. satser på, at Danmark skal blive et land, der går i spidsen med løsning af energiproblemer og bliver et af de bedste i verden på vedvarende energi-området.
Søren Pind (V), 2014-01-21:
Det kom senest til udtryk i en overskrift i weekenden, hvor udenrigsministeren gav udtryk for, at verden er blevet mere sikker – undskyld, verden er blevet mere usikker, en analyse, som står i skarp kontrast til udmeldingen fra i sommer, hvor den tidligere udenrigsminister og SF's ordfører i en fælles kronik kunne oplyse, at vi aldrig har været tættere på verdensfreden.
Helle Thorning-Schmidt (S), 2014-10-09:
Det kan man da kun mene, hvis man er ligeglad med, at en typisk LO-familie har fået næsten 6.000 kr. i skattelettelse; hvis man er ligeglad med den indsats, vi har gjort i forhold til social dumping; hvis man er ligeglad med de 38.000, der siden sidste år er kommet i beskæftigelse; hvis man er ligeglad med, at ledigheden er faldet; hvis man er ligeglad med, at vi i modsætning til den tidligere regering er holdt op med at bryde budgetterne sådan stort set hvert år, og faktisk nu har styr på økonomien; hvis man er ligeglad med de vækstplaner, vi har sat i gang.
Pernille Skipper (EL), 2013-02-20:
Man kan sige, at det der med at efterabe den tidligere regering efterhånden begynder at være noget, som er lidt for almindelig praksis for regeringen. Vi har hørt, at Venstre og Konservative ikke vil modsætte sig, at vi sender det her i høring, men at Radikale åbenbart er dem, som står som den store bannerfører for, at vi ikke får noget kritisk input udefra.
Jacob Jensen (V), 2013-04-25:
Betyder det så, at den procentsats, som den offentlige økonomi kan udvikles med, stadig væk vil være den samme, og at de 300 mio. kr. så skal findes inden for den ramme, eller vil man udvide rammen for, hvad den offentlige økonomi kan udvikles med, med yderligere 300 mio. kr., altså med nye penge?
Mette Frederiksen (S), 2023-05-31:
Og jeg vil sige, at en af grundene til, at jeg selv var så utrolig kritisk over for Det Konservative Folkepartis økonomiske politik, da vi endelig fik lov til at kigge ind i den i valgkampen, jo var, at jeg var oprigtigt bange for, at det ville betyde massive nedskæringer for vores ældre.
Carsten Hansen (S), 2000-04-14:
Og det, at man kan gå i gang med en faglig uddannelse baseret på en kompetenceafklaring, der også tager udgangspunkt i den enkeltes kompetencer og erfaring ude i det virkelige liv, uden en aftale med en arbejdsgiver, og at man kan aftale et fleksibelt forløb med en uddannelsesplan, der kan vare i op til 6 år, tror jeg der er rigtig mange mennesker der vil udnytte og gå i gang med en uddannelse.
Frank Aaen (EL), 2012-02-09:
Når vi så oven i købet hører, samtidig med at vi har hjulpet bankerne, at iværksættere ikke kan låne penge i banken, fordi banken siger, at det ikke ser sikkert nok ud, og at de i øvrigt ikke er sat i verden for at hjælpe iværksættere eller beskæftigelsen, men er sat i verden for at tjene penge til aktionærerne, så kan man sige, at den hilsen, der er givet fra bankernes side som tak for, at de har fået en enorm hjælp fra samfundet, er, at de er ligeglade med, om de skaber beskæftigelse.
Mette Frederiksen (S), 2012-11-14:
Altså, jeg tror, det kan være vigtigt at sige, at det ønske, danske mænd og kvinder, i hvert fald for langt hovedpartens vedkommende, med rette har om at indgå i ligestillede forhold – herunder familiære relationer – hvor begge parter kan opnå en nær tilknytning til barnet, jo ikke er noget, der kun hænger sammen med forholdene omkring barsel.
Jesper Langballe (DF), 2006-05-02:
Jeg vil også gerne spørge hr. Holger K. Nielsen, om det er helt utænkeligt, at når fredsbevægelserne afgik ved døden, kunne grunden til det måske være, at der kom et reformregime, som ikke længere gad sende penge til DKP, til magten, så pengestrømmen fra Kreml ophørte.
Pernille Vermund (NB), 2022-05-05:
Lovforslaget, som vi behandler i dag, er, som det tidligere er nævnt, en udmøntning af dele af en aftale, der er indgået mellem regeringen og parterne bag Det faglige udvalg for Jordbrugets Uddannelser, Landbrug & Fødevarer, 3F og GLS-A. Nye Borgerlige bakker op om intentionen i forslaget, og vi noterer os også, at høringssvarene fra organisationerne bag aftalen umiddelbart er positive over for det fremsatte lovforslag.
Rune Lund (EL), 2007-06-01:
Nu siger udenrigsministeren, at han gerne vil svare på spørgsmål, så derfor vil jeg gerne en gang til stille det spørgsmål, jeg stillede før, og som er, at jeg gerne vil have, at udenrigsministeren forholder sig til, at det går den forkerte vej i Afghanistan.
Mikkel Bjørn (DF), 2023-04-27:
Altså, når vi helt generelt har et princip om, at man ikke må have gæld til det offentlige for at kunne få opholdstilladelse og statsborgerskab siden hen, skal det så være sådan, at der er en undtagelse i forhold til su-gæld, altså at man skal have lov til at have su-gæld til det offentlige og måske ovenikøbet rejse til udlandet, aldrig betale pengene tilbage og så komme tilbage på et senere tidspunkt og alligevel opnå dansk statsborgerskab?
Kaare Dybvad Bek (S), 2024-05-07:
Jeg har hørt, at man har ændret i dem, men jeg har aldrig nogen sinde hørt, at Dansk Folkeparti f.eks. ville forhindre de 2.000 indere, som kom til Danmark sidste år, og som har en gennemsnitsløn på i underkanten af 600.000 kr., i at komme til Danmark.